Луиш ди Камоинш
Години седем Яков бе в робия…

Превод от португалски: Симеон Хаджикосев, 1984

chitanka.info

Години седем Яков бе в робия —

пастир на Лабан стария се врече,

но в щерка му Рахил бе влюбен вече

и да му стане тя жена склони я.

Утеха в тази страшна самотия

му беше да я зърва отдалече,

ала баща й в подлост се увлече,

вместо Рахил без срам му даде Лия.

Тогава чак пастирът забеляза,

че над труда му оня се глумеше,

а той не заслужаваше измама.

И пак ратай му стана, ала каза:

„И още бих работил, да не беше

тъй къс животът за любов голяма!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.